**“Төртінші өнеркәсіптік революция жағдайындағы дамудың жаңа мүмкіндіктері” атты Қазақстан Республикасының Президенті Н.Назарбаевтың Қазақстан халқына Жолдауы**

«Қазақстан әлемдегі түрлі сынақтарға төтеп беріп, қарқынды экономикалық даму жолына бет алды.  Еліміздің 2050-ші жылға дейінгі ұзақ мерзімді Даму стратегиясы жүзеге асырылуда.Жүз нақты қадам Ұлт жоспары аясында біз реформаларды жүргізіп келеміз.Индустрияландыру саласын өркендету үшін жүйелі жұмыстар атқарылуда.Біз конституциялық реформаны жүзеге асырып, еліміздің Үшінші жаңғыруын бастадық.Рухани жаңғыру бағыты бойынша кешенді іс-шаралар жүргізілуде. «Цифрлық Қазақстан» бағдарламасы қабылданды», - деді сөз басында ҚР Президенті.

Сонымен қатар, Мемлекет басшысы адамзат жаңа өндірістік төңкеріс дәуіріне аяқ басып жатқанына тоқталды.

«Заманауи технологиялар әлемді өзгертуде.  Жаһандық технологиялық  өзгерістер өзімен бірге жаңа белестер мен өсімнің жаңа мүмкіндіктерін алып келеді. Бұл біздің әлемнің дамыған 30 елінің қатарына енудегі тарихи мүмкіндігіміз», - деді Мемлекет басшысы.

 ҚР Президентінің айтуынша, ертең, 10 қаңтарда Қазақстан халқына арналған жыл сайынғы  Жолдау жарияланады.  Ол Төртінші өнеркәсіптік төңкеріс жағдайында елімізді дамытуға арналған.

Біз жаһандық өзгерістер мен сын-қатерлерге дайын болу қажеттігін ескеріп, **«Қазақстан-2050» даму стратегиясын** қабылдадық.

Алдымызға **озық дамыған отыз елдің** қатарына кіру мақсатын қойдық.

**100 нақты қадам – Ұлт жоспары** жүзеге асырылуда. Оның 60 қадамы қазірдің өзінде орындалып қойды.

Біз әлем елдерінің **сенімі мен құрметіне бөленіп**, **брендке айналған** тәуелсіз Қазақстанды құрдық.

2017 жылы біздің ел **БҰҰ Қауіпсіздік Кеңесінің** тұрақты емес мүшесі болды.

2018 жылдың қаңтар айында оған **төрағалық** етудеміз.

Біз дүниежүзілік **ЭКСПО мамандандырылған көрмесін** өткізу үшін әлемдік қоғамдастық таңдап алған ТМД және Шығыс Еуропа елдері арасындағы бірінші мемлекет болдық.

Қазақстанда табысты жұмыс істеп келе жатқан **нарықтық экономика моделі** қалыптасты.

2017 жылы еліміз әлемдік дағдарыстың қолайсыз салдарын еңсеріп, **сенімді өсу жолына** қайта түсті.

Жыл қорытындысы бойынша ішкі жалпы өнімнің өсуі **4 процент** болып, ал өнеркәсіптік өнімнің өсуі **7 проценттен** асты.

Бұл орайда, өнеркәсіптің жалпы көлемінде **өңдеуші сектордың** үлесі **40 проценттен** асып түсті.

Қазақстанның қолайлы дамуы **орта таптың** қалыптасуына мүмкіндік берді.

Кедейшілік **13 есе** қысқарып, жұмыссыздық деңгейі **4,9 процентке** дейін төмендеді.

Еліміздің әлеуметтік-экономикалық табыстарының негізі – біздің **басты құндылықтарымыз** ретінде қала беретін **азаматтық бейбітшілік, ұлтаралық және конфессияаралық келісім**.

Дегенмен, Қазақстанның жетістіктері **сенімді тірек** саналады, бірақ ол ертеңгі табыстарымыздың **кепілі емес екенін** жақсы сезінуіміз керек.

«Көл-көсір мұнайдың» дәуірі аяқталып келеді. Елімізге **дамудың жаңа сапасы** қажет.

Жаһандық трендтер көрсетіп отырғандай, ол, бірінші кезекте, **Төртінші өнеркәсіптік революция**элементтерін кеңінен енгізуге негізделуі тиіс.

**БІРІНШІ. Индустрияландыру жаңа технологияларды енгізудің көшбасшысына**айналуы тиіс.

Оның нәтижелері мұнай бағасы күрт төмендеген 2014-2015 жылдардағы дағдарыста негізгі **тұрақтандырушы факторлардың** бірі болды.

Сол себепті жоғары еңбек өнімділігі бар **қайта өңдеу секторына** деген бағдарымыз өзгерген жоқ.

**ЕКІНШІ. Ресурстық әлеуетті одан әрі дамыту.**

ХХІ ғасырда әлемнің **табиғи ресурстарға деген мұқтаждығы жалғасуда**. Олар болашақта жаһандық экономиканы және еліміздің экономикасын дамыту барысында **ерекше маңызға** ие болады.

Бірақ шикізат индустрияларын ұйымдастыру ісін, табиғи ресурстарды басқаруға қатысты ұстанымдарды **сыни тұрғыдан қайта пысықтау** керек.

Кешенді **ақпараттық-технологиялық платформаларды** белсенді түрде енгізу қажет.

**Кәсіпорындардың энергия тиімділігі мен энергия үнемдеуге**, сондай-ақ энергия өндірушілердің өз жұмыстарының **экологиялық тазалығы** мен тиімділігіне қойылатын талаптарды арттыру керек.

**ҮШІНШІ. «Ақылды технологиялар» – агроөнеркәсіп кешенін қарқынды дамыту мүмкіндігі.**

Аграрлық саясат **еңбек өнімділігін** түбегейлі арттыруға және**өңделген өнімнің экспортын** ұлғайтуға бағытталуы керек.

Біз егін егіп, дәнді дақылдарды өсіруді үйрендік.

Оны мақтан тұтамыз. Алайда, қазір ол жеткіліксіз.

Шикізатты қайта өңдеуді қамтамасыз етіп, әлемдік нарықтарға жоғары сапалы дайын өніммен шығуымыз қажет.

Бұл мәселені шешуге барлық аграрлық кешеннің түбегейлі бет бұруы маңызды.

**Аграрлық ғылымды дамыту** мәселесі басты назарда болуға тиіс.

**ТӨРТІНШІ. Көлік-логистика инфрақұрылымының тиімділігін арттыру.**

Бүгінде Қазақстан арқылы **бірнеше трансконтиненталды коридор** өтеді.

Бұл туралы көп айтылды.

Жалпы, Қазақстан арқылы өткен жүк транзиті 2017 жылы **17 процентке** өсіп, **17 миллион тоннаға жуықтады**.

Транзиттен түсетін жыл сайынғы табысты 2020 жылы **5 миллиард долларға** жеткізу міндеті тұр.

Бұл инфрақұрылымға жұмсалған мемлекет қаражатын тез арада қайтаруға мүмкіндік береді.

**БЕСІНШІ. Құрылысқа және коммуналдық секторға заманауи технологияларды енгізу.**

Жүзеге асырылып жатқан бағдарламалар арқасында Қазақстанда пайдалануға берілген тұрғын үйлердің көлемі **жылына 10 миллион шаршы метрден** асты.

Тұрғын үйді **көпшілікке қолжетімді** еткен**тұрғын үй жинақтау жүйесі** тиімді жұмыс істеуде.

Баспанамен қамту көрсеткіші соңғы 10 жылда бір тұрғынға шаққанда **30 процентке** өсіп, бүгінде **21,6 шаршы метрді** құрады.

Бұл көрсеткішті **2030 жылы 30 шаршы метрге** дейін жеткізу керек.

Осы міндетті орындау барысында құрылыс салудың **жаңа әдістерін, заманауи материалдарды,**сондай-ақ ғимараттардың жобасы мен қала құрылысының жоспарын жасағанда **мүлде басқа тәсілдерді**қолдану керек.

Ғимараттардың**сапасына, экологиялық тазалығына және энергиялық тиімділігіне** жоғары талап қою қажет.

**АЛТЫНШЫ. Қаржы секторын «қайта жаңғырту».**

**Банктік портфельдерді** «нашар» несиеден**арылту** ісін аяқтау қажет.

Ол үшін банк иелері шығындарын мойындай отырып, **экономикалық жауапкершілік** алуға тиіс.

Акционерлердің аффилирленген компаниялар мен жеке адамдардың пайдасы үшін банктерден қаржы шығаруы ауыр қылмыс болып саналуға тиіс.

Ұлттық Банк мұндай істерге немқұрайлы қарамау керек.

**ЖЕТІНШІ. Адами капитал – жаңғыру негізі.**

**Білім берудің жаңа сапасы.**

Барлық жастағы азаматтарды қамтитын **білім беру ісінде өзіміздің озық жүйемізді** құруды жеделдету қажет.

Білім беру бағдарламаларының негізгі басымдығы **өзгерістерге үнемі бейім болу** және **жаңа білімді меңгеру қабілетін** дамыту болуға тиіс.

2019 жылдың 1 қыркүйегіне қарай **мектепке дейінгі білім беру ісінде** балалардың ерте дамуы үшін өз бетінше оқу машығы мен әлеуметтік дағдысын дамытатын **бағдарламалардың бірыңғай стандарттарын** енгізу қажет.

**Үздік денсаулық сақтау ісі және дені сау ұлт.**

Халықтың өмір сүру ұзақтығының өсуіне және медициналық технологиялардың дамуына байланысты**медициналық қызмет көрсетуге деген сұраныс көлемі арта түсетін болады**.

Қазіргі денсаулық сақтау ісі қымбатқа түсетін стационарлық емге емес,**негізінен аурудың алдын алуға бағытталуға** тиіс.

**Саламатты өмір салтын** насихаттай отырып, **қоғамдық денсаулықты басқару ісін** күшейту керек.

**Жастардың репродуктивті денсаулығын** қорғауға және нығайтуға ерекше назар аудару керек.

**СЕГІЗІНШІ. Тиімді мемлекеттік басқару.**

**Мемлекеттік әкімшілендіру**кезінде кәсіпкерлер мен тұрғындардың **шығындарын қысқартуға байланысты** жұмыстарды жалғастыру қажет.

Осыған орай **бизнесті реттеуге қатысуды әрі қарай азайтуға** бағытталған**заң** қабылдауды жылдамдату керек.

**«Бір терезе»** қағидаты бойынша бизнеске мемлекеттік қолдау көрсету **үдерістерін цифрландыруды**қамтамасыз ету қажет.

Мемлекеттік органдардың ақпараттық жүйелерінің интеграциясы **«бір өтініш»** қағидаты бойынша жекелеген мемлекеттік қызмет көрсетуден кешенді қызмет көрсетуге көшуге мүмкіндік береді.

**ТОҒЫЗЫНШЫ. Жемқорлықпен күрес және заңның үстемдігі.**

Жемқорлықтың **алдын алуға бағытталған күрес** жалғаса береді.

Көп жұмыс істеліп жатыр.

Соңғы 3 жылда ғана жоғары лауазымды шенеуніктер мен мемлекеттік компаниялардың басшыларын қоса алғанда, жемқорлық үшін**2,5 мыңнан астам адам** сотталды.

Осы уақыт ішінде олардың **17 миллиард теңге** көлемінде келтірген залалы өтелді.

**Мемлекеттік органдардағы процестерді**, соның ішінде олардың халықпен және бизнеспен қарым-қатынасын **цифрландыру** маңызды болып саналады.

Атап айтқанда, азаматтар өз өтініштерінің қалай қарастырылып жатқанын көріп, дер кезінде сапалы жауап алуға тиіс.

**ОНЫНШЫ. «Ақылды қалалар» «ақылды ұлт» үшін.**

2018 жыл – елордамыз **Астананың 20 жылдығын атап өтетін мерейтойлы жыл**.

Бас қаламыздың қалыптасуы және Еуразияның маңызды даму орталықтарының қатарына қосылуы – **баршамыздың ортақ мақтанышымыз**.

**Заманауи технологиялар** жылдам өсіп келе жатқан мегаполистің проблемаларын тиімді шешуге жол ашады.

**«Смарт Сити» тұжырымдамасы** мен қалаға қоныс аударатын адамдардың құзыреттерін дамыту негізінде қалалық ортаны басқаруды кешенді түрде енгізу қажет.

Әлемде **инвесторлар үшін қалалар бәсекеге түседі** деген түсінік қалыптасты.

Олар елді емес, жайлы өмір сүріп, жұмыс істейтін қаланы таңдайды.

Сондықтан, Астананың тәжірибесі негізінде **«Смарт Сити» «эталонды» стандартын** қалыптастырып, Қазақстан қалалары арасында озық практиканы таратуды және тәжірибе алмасу ісін бастау керек.

**«Ақылды қалалар» өңірлік дамудың**, инновацияны таратудың және еліміздің барлық аумағында тұрмыс сапасын арттырудың **локомотивтеріне** айналады.

Біз жаңа заманға сай болу үшін **Төртінші өнеркәсіптік революция** жағдайындағы **тарихи өрлеу бастауында тұрған біртұтас ұлт болуымыз керек**.